Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А.Д. од Скопје, поднесена против Вишото јавно обвинителство - Скопје, по предметот Барање за пристап до информации од јавен карактер, на 20.02.2023 година го донесе следното

**Р Е Ш Е Н И Е**

Жалбата изјавена од А.Д. од Скопје, поднесена против Вишото јавно обвинителство - Скопје, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

Како што е наведено во Жалбата, А.Д. од Скопје, на 09.01.2023 година поднел Барање за пристап до информации од јавен карактер до Вишото јавно обвинителство - Скопје, со кое побарал да му се достави следната информација:

„Листинг на телефонски разговори од службениот телефон на Јавниот обвинител на ВЈО-Скопје за период јануари 2021 – декември 2022 година“.

Постапувајќи по оваа Барање, Имателот на информации до Барателот доставил ненасловен допис А.бр.0302-9 од 17.01.2023 година во кој е наведено: „Според член 2 од Законот за јавно обвинителство е пропишано да Јавното обвинителство е единствен и самостоен државен орган...Јавниот обвинител има овластувања согласно чл.287 ст.8 од ЗКП...па од таму не е дозволено да се бара да биде изваден листинг од службениот мобилен телефон на Вишиот јавен обвинител на ВЈО Скопје и да се достави на медиум...“.

Незадоволен од наведениот одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-71 на 06.02.2023 година. Во Жалбата е наведено дека: „Органот ги толкувал моите барања во контекст на одредбите на Законот за кривична постапка и Законот за јавно обвинителство, во контекст на обезбедување докази при кривичен прогон...воопшто не го зел предвид Законот за пристап до информации...“.

Агенцијата со електронски допис од 07.02.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 15.02.2023 година до Агенцијата по електронски пат достави Известување А.бр.0302-9 во кое се повторуваат истите причини за недоставување на бараната информација до Барателот, како и Произнесување по жалба А.бр.0302-9 од 15.02.2023 година, во кое е наведено: „Ве информираме дека барањето од Александар Димитриевски...не претставува информација од јавен карактер, односно истото претставува исклучок од слободниот пристап до информации од јавен карактер согласно чл.6 од Законот за слободен пристап до информации од јавен карактер“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи по предметот, истата ја одби како неоснована, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил по Барањето за пристап до информации од јавен карактер, со тоа што му одговорил на Барателот на информации со ненасловен допис, а не со решение согласно член 20 од Законот за слободен пристап до информации од јавен карактер, што согласно член 109 став 5 од Законот за општата управна постапка, претставуваат недостатоци кои не можеле да имаат влијание за поинакво решавање на работата.

Имено, во конкретниот случај, Барателот на информации побарал да му биде доставен

„ Листинг на телефонски разговори од службениот телефон на Јавниот обвинител на ВЈО-Скопје за период јануари 2021 – декември 2022 година “, што значи дека со своето барање навлегува во комуникациската приватност на корисникот на службениот телефон. Телефонските повици од расположливите телефонски апарати на јавните службеници претставуваат дел од приватниот живот и кореспондецијата на државниот службеник, со основна цел за користење на службениот телефон во функција на обезбедување побрза и полесна комуникација со останатите вработени, како и со странките, заради завршување на предметните работи во законски предвидените рокови. Не е прифатлив ставот на Барателот на информации дека „моите барања немаат никаква врска со тие закони (ЗКП и ЗЈО) и се единствено во функција на обезбедување информации во врска со начинот на употреба на јавни ресурси, меѓу кои спаѓаат и службените телефони на раководителите на институциите од сите власти (законодавна, извршна и судска). Сопственоста на средствата за комуникација не му дава право никому да навлегува во сверата на приватност на корисниците на овие средства за комуникација. Вработените може да ја користат нивната работна е-пошта и работен фиксен телефон за приватни цели, а со оглед на тоа што не се поставени никакви ограничувања за нивната комуникација, произлегува и правото на приватност во однос на нивната комуникација.

Согласно член 17 од Уставот на Република Северна Македонија „Се гарантира слободата и тајноста на писмата и на сите други облици на општење...“, а со следниот член 18 од Уставот „Се гарантираат сигурноста и тајноста на личните податоци...“.

Согласно Законот за заштита на личните податоци **„личен податок“** е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Во случајот се работи за барања упатени кон конкретни физички лица, на кои со објавувањето на податокот што се бара од страна на Барателот на информации може да им се наштети на честа и угледот, не само на нивниот, туку и на трети лица, поради што со одбивањето на пристапот до бараните информации последиците врз интересот кој се заштитува се поголеми од јавниот интерес.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**